गोस्वामी तुलसी दास का कथन है कि कवि को आखर और अरथ का बल ही सच्चा बल होता है। वस्तुत: समर्थ कवि अपनी अनुभूति व्यक्त करने के लिए उपयुक्त शब्दों की तलाश करता है। विजेन्द्र ऐसे ही कवि हैं, जिन्होंने अपने गाँव धरमपुर और अपनी कर्मभूमि भरतपुर के परिवेश से असंख्य शब्द ग्रहण किए हैं। उनकी मान्यता है कि मनुष्य की क्रियाशीलता ने ही शब्दों का भण्डार भरा है। सामाजिक विकास के साथ-साथ भाषा का भी विकास हुआ है। जिस भाषा में जो शब्द है, वह इस बात का प्रमाण है कि वह किसी वस्तु विशेष की ओर इंगित कर रहा है। इसीलिए सारा संसार रूप और नाम से युक्त है। नाम का उच्चारण करते ही रूप उपस्थित हो जाता है। जैसे-जैसे सभ्यता और समाज का विकास हुआ है, वैसे-वैसे ही नाना प्रकार के शब्द अस्तित्व में आए। इसीलिए विजेन्द्र शब्द के बारे में कहते हैं - तुझे जोता गया है बैल की तरह/उत्खनित हुआ है पत्थर पर/गलाया गया है लोहे के साथ/वनवासियों ने रक्षा की है/तीर और धनुष से। शब्द की महिमा का बखान करते हुए वह आगे कहते हैं - करता रहा है तू/अमूर्त को स्पश्र्य/अदृश्य को चाक्षुष/काल है गतिमय द्रव्य का एक रूप/जिसे तू बाँधता रहा है/हर कोर/मिलते रहे हैं मुझे/नए पथ/नए भूदृश्य सभंग/प्रथम कारक सभी का/तूने नहीं रहने दी जगह/किसी ईश्वर को किसी देवता को। (पृ. 33)